विष्णुस्मृतिः/चतुर्थोऽध्यायः
जालस्थार्कमरीचिगतं रजः त्रसरेणुसंज्ञकं  । । ४.१  । ।

तदष्टकं लिक्षा  । । ४.२  । ।

तत्त्रयं राजसर्षपः  । । ४.३  । ।

तत्त्रयं गौरसर्षपः  । । ४.४  । ।

तत्षट्कं यवः  । । ४.५  । ।

तत्त्रयं कृष्णलं  । । ४.६  । ।

तत्पञ्चकं माषः  । । ४.७  । ।

तद्द्वादशकं अक्षार्धं  । । ४.८  । ।

अक्षार्धं एव सचतुर्माषकं सुवर्णः  । । ४.९  । ।

चतुःसुवर्णको निष्कः  । । ४.१०  । ।

द्वे कृष्णले समधृते रूप्यमाषकः  । । ४.११  । ।

तत्षोडशकं धरणं  । । ४.१२  । ।

ताम्रकार्षिकः कार्षापणः  । । ४.१३  । ।

पणानां द्वे शते सार्धे प्रथमः साहसः स्मृतः   ।
मध्यमः पञ्च विज्ञेयः सहस्रं त्वेष चोत्तमः   । । ४.१४  । ।